**ΒΙΟΓΡΑΦΙΚΟ ΣΗΜΕΙΩΜΑ ΑΡΑΠΟΓΛΟΥ ΣΤΕΡΓΙΟΥ**

Ο Στέργιος Αράπογλου, γεννήθηκε και μεγάλωσε στο Καλοχώρι Θεσσαλονίκης. Είναι Γενικός Χειρουργός στην Ε΄ Χειρουργική Κλινική του ''Ιπποκράτειου Νοσοκομείου Θεσσαλονίκης΄΄. Από τον Μάρτιο του 2018 είναι Διδάκτωρ της Ιατρικής Σχολής του Αριστοτέλειου Πανεπιστημίου Θεσσαλονίκης. Είναι μέλος της Ιατρικής Εταιρείας Θεσσαλονίκης καθώς και της Χειρουργικής Εταιρείας Βορείου Ελλάδος.

Σπαρταθλητής από το 2011, έχει τρέξει και τερματίσει τους μεγαλύτερους και δυσκολότερους Αγώνες Βουνού και Ασφάλτου στον Ελλαδικό Χώρο.

Το καλοκαίρι του 2012 συμμετείχε στην Ορεινή Διάσχιση όλης της Κρήτης, μέσα από το Ευρωπαϊκό Μονοπάτι Ε4, διανύοντας 595.7 km, σε μια προσπάθεια που αφιερώθηκε στην ενίσχυση του ΄΄Χαμόγελου του Παιδιού΄΄.

Τον Αύγουστο του 2016 έτρεξε μόνος του από την Τουρκία στην Ελλάδα 573km, μεταφέροντας χώμα και νερό από το χωριό των παππούδων του, στις αλησμόνητες πατρίδες της Ανατολικής Θράκης, μέχρι το Καλοχώρι Θεσσαλονίκης, όπου φυτεύτηκαν 2 ελαιόδεντρα στη μνήμη των προγόνων του.

Στις 10 Σεπτεμβρίου 2018, θα ξεκινήσει την υλοποίηση ενός δρομικού εγχειρήματος, συνολικού μήκους 1400 km περίπου. Η εκκίνηση θα δοθεί από το Ορμένιο του Νομού Έβρου και ο τερματισμός θα γίνει στο Ακρωτήριο Ταίναρον του Νομού Λακωνίας, από το βορειότερο, δηλαδή, μέχρι το νοτιότερο άκρο της ηπειρωτικής Ελλάδος. Η διαδρομή θα κινηθεί μέσω της Παλαιάς Εθνικής Οδού και παραδρόμων και αποτελείται από άσφαλτο, χωματόδρομους και διάσχιση ορεινών όγκων σε διάφορα γεωγραφικά διαμερίσματα της πατρίδας μας. Η σύλληψη και ο σχεδιασμός της συγκεκριμμένης διαδρομής ανήκουν στον Τάκη Σκουλή, ο οποίος μάλιστα ξεκίνησε να την διατρέξει στις 29 Μαΐου 1995, διασχίζοντας 300 περίπου km, πριν σταματήσει την προσπάθειά του λίγο έξω από τη Χρυσούπολη του Νομού Καβάλας.

  Ο Τάκης Σκουλής, που είναι σήμερα 82 ετών, ζει στο Χαλάνδρι του Νομού Αττικής. Έχει τρέξει και τερματίσει στις 5 πρώτες διοργανώσεις του Σπαρτάθλου και υπήρξε Πρωταθλητής Μαραθωνίου και Υπερμαραθωνίων αποστάσεων, με σημαντικές επιδόσεις τόσο στην Ελλάδα όσο και στο εξωτερικό. Τα ατομικά του ρεκόρ αποτελούν ακόμη και σήμερα σημεία αναφοράς, ιδίως στις κατηγορίες των βετεράνων Αθλητών. Το 1992 διέτρεξε μόνος του την ιστορική διαδρομή Αθήνα – Σπάρτη – Αθήνα, 500 περίπου χιλιομέτρων, και έτσι ανακηρύχτηκε ο πρώτος στον κόσμο αναβιωτής του Φειδιππίδιου Άθλου, όπως αυτός έμεινε στην ιστορία από το 490 π.Χ. κατά τη Μάχη του Μαραθώνα. Η ζωή και η εν γένει κοινωνική και αθλητική του συμπεριφορά, αποτελούν υπόδειγμα ηθικής και ταπεινότητας, με αποτέλεσμα την καθολική αναγνώριση και αποδοχή του ως ΄΄Δασκάλου΄΄ στους νεώτερους Δρομείς Υπεραποστάσεων στον Ελλαδικό χώρο.

  Η υλοποίηση της εν λόγω διαδρομής αποσκοπεί στη διευθέτηση μιας ιδιάζουσας εκκρεμότητας, που παραμένει στο χρόνο εδώ και 23 έτη: την ολοκλήρωση του μέγιστου δρομικού εγχειρήματος που οραματίστηκε ο ΄΄Δάσκαλος΄΄ των Υπεραποστάσεων, ώστε με αυτό τον τρόπο να τερματίσει την αθλητική του διαδρομή.

Ως ημερομηνία εκκίνησης από το Ορμένιο έχει οριστεί η 10η Σεπτεμβρίου 2018 και ο τερματισμός στο Ταίναρον υπολογίζεται 23 μέρες μετά, στις 2 Οκτωβρίου, καθώς θα διανύονται καθημερινά 60-65 χιλιόμετρα.

Στη μοναχική αυτή δρομική διάσχιση (solo run), απ΄ άκρου εις άκρον της πατρίδος μας, θα υπάρχει ένας συνοδός, που θα ακολουθεί με αυτοκίνητο και θα καταγράφει συγχρόνως στιγμιότυπα του εγχειρήματος.

Για λόγους διασφάλισης της αξιοπιστίας της εν λόγω προσπαθείας:

1) Καθημερινά, θα υλοποιείται μόνο με το φως της ημέρας.

2) Με ένα ειδικό ρολόϊ χειρός, θα δίδεται το ακριβές γεωγραφικό στίγμα σε ζωντανό χρόνο στο διαδίκτυο (Internet), ώστε να υπάρχει η δυνατότητα επιτόπιου ελέγχου από κάθε ενδιαφερόμενο φορέα ή/και αθλητή.

3) Η διαδρομή θα καταγράφεται συγχρόνως και συνεχώς με δύο διαφορετικές συσκευές GPS.

Θεσσαλονίκη, 9 Ιουλίου 2018